**ПРЕПОРЪЧАН МОДЕЛ ЗА УПРАВЛЕНИЕ НА СОФИЙСКИ УНИВЕРСИТЕТ**

**Борислав Тошев**

Този модел за управление на държавните висши училища е предлаган и обсъждан в Министерството на образованието и науката.

Моето мнение сега: (1) Няма нужда от нови поправки към Закона за висшето образование от 1995 г. Има нужда от **нов** Закон за висшето образование, основан върху представата, че висшето образование е **обществено благо**, което означава че всички врати за **макдоналдизация** на висшето образование в България трябва да бъдат затворени; (2) Няма нужда от нови поправки към Закона за развитие на академичния състав в България. Има нужда от **нов** закон за академичната дейност, основан върху световните правила и стандарти за научна дейност с ясно посочване на правилата за документиране на получените нови научни резултати в световната система за научно публикуване.

МОДЕЛ ЗА УПРАВЛЕНИЕ НА ДЪРЖАВНИТЕ ВИСШИ УЧИЛИЩА

ПРЕАМБЮЛ

“**Education and research belong together**” – необходимостта от провеждане на световно разпознаваема научна дейност отличава висшето училище от всяка друга образователна или квалификационна структура. Разпознаваемата научна дейност и получаваните нови научни резултати носят престиж на изследователите, на институцията, в която работят, на страната; съпътстващо, само на тази основа, може да се подготвят специалисти с висока квалификация, така се изгражда и националната интелигенция – от университетите се определя технологичното и културното развитие на държавата. Целесъобразно е висшите училища да бъдат ситуирани на *две образователни писти* – *писта на пълните университети* и *писта на по-тясно специализираните висши училища*.

Три са основните области на науката*: природни науки (science), обществени науки (social science) и хуманитарни науки (art and humanities).* И трите области са представени в *пълните* университети; една или две от тях са представени в *специализираните висши училища. Природните науки* изследват неживата и живата природа, процесите в природата и възможните технологични развития; *обществените науки* изследват обществото и процесите в обществените системи; *хуманитарните науки* са насочени към разбиране на човека и неговата душа.

Висшето образование в България е част от европейското образователно пространство. С Болонската декларация (1999 г.) българското висше образование е структурирано в три степени: *образователно-квалификационна степен „бакалавър*“ в 4 години (или 3 години) (широкопрофилно университетски тип образование, заменило стария модел на тесните квалификации и специализации (1947-1999)); *образователно-квалификационна степен „магистър“* в 3 семестъра (допълнителна специализация и квалификация в определени тематични области, съобразени **с научния капацитет** на висшето училище); *образователна и научна степен „доктор“* в 3 години (подготовка на специалисти с най-висока квалификация за научния сектор, индустрията и икономиката; подготвят се единствено в пълните университети в области, в които университетът има акредитирани програми за обучение на студенти в първата и втората степен на висшето образование).

Българските висши училища са *автономни* – държавата или други обществени структури не се намесват в научния и учебния процес – няма намеса в научната проблематика и в начините на провеждане на научните изследвания и няма намеса в учебния процес относно вида и инструментите на неговата реализация. Но висшите училищя *не се независими* от държавата и обществото – те са длъжни редовно да се отчитат за действията си и получените резултати в научната и образователната сфера пред тях.

Нов закон за висшето образование трябва да определи единен модел за управление на държавните висши училища. Този модел (а и закона в неговата цялост) трябва утвърждава европейската същност на българското висше образование, произтичаща и от членството на България в Европейския съюз. Затова при конструирането на модела на управление на университетите и при определянето на останалите нормативни правила водещо начало трябва да има българската университетска традиция – част от европейската университетска традиция до 1947 г., и съвременната организация на висшето образование в останалите страни на Европейския съюз. Замърсяването на нормативната база на висшето образование с други елементи от образователни системи вън от Европа (в Азия, Америка или другаде) не е целесъобразно.

ПРИМЕРЕН МОДЕЛ НА УПРАВЛЕНИЕ НА ДЪРЖАВНИТЕ ВИСШИ УЧИЛИЩА

РЕКТОР И ПРОРЕКТОР

Ректорът е научно световно познат професор, глава на университетската власт, председател на академичния съвет. Научният престиж на ректора привнася международен и национален престиж към институцията, която той представя. Той се избира и назначава за срок от две години. За да се осигурят условия ректорът да насочи изцяло вниманието си към възходящото развитие на висшето училище и за да се избегне евентуален конфликт на интереси, ректорът в мандата му се освобождава от научна дейност, което, поради невъзможността за отделяне на научната от учебната дейност, го освобождава и от учебна дейност. След изтичане на мандата му, ректорът ще остане заместник-председател на академичния съвет в качеството му на Проректор. По този начин се осигурява приемственост в управлението на университета. Ако ректорът по научна квалификация е в областта, например, на природните науки, то проректорът ще бъде представител на обществените и хуманитарните науки. Проректорът председателства Академичния съвет при отсъствие на Ректора.

АКАДЕМИЧЕН СЪВЕТ

Академичният съвет, освен ректора и проректора, включва деканите на факултети и представители на академичния състав на висшето училище. Академичният съвет е оперативен орган на управление на висшето училище. Неговият състав и отговорности се определя със специален правилник.

ОБЩО СЪБРАНИЕ НА ВИСШЕТО УЧИЛИЩЕ

Общото събрание включва представители на професорите, доцентите, асистентите, студентите от всички степени на висшето образование и служителите на висшето училище. Неговият състав и отговорности се определят със специален правилник. Новоназначеният ректор докладва програмните си намерения за развитието на университета пред Общото събрание. В края на първата година и в края на втората година от мандата на ректор, той отчита пред общото събрание дейността си. Решенията на общото събрание се вземат с обикновено мнозинство. Един месец преди края на мандата на ректора Академичният съвет с абсолютно мнозинство (2/3 от състава) определя измежду най-възрастните професори новият председател на Общото събрание на висшето училище.

РЕКТОРАТ

Канцеларията на Ректора е прието да се нарича Ректорат. В Ректората има две ключови фигури: Началник на канцеларията и Финансов квестор. *Началникът на канцеларията* се посочва от Академичния съвет, но се назначава от Министъра на образованието и науката. Началникът на канцеларията не може да взема самостоятелни решения, но с него връзката на университета с Министерството става по-близка и действена, с което се гарантира спазването на законите при администрирането на висшето училище. *Финансовият квестор* се назначава от Министъра на финансите. И той не може да взема самостоятелни решения, но с неговото присъствие се гарантира на Ректора, че използването от Университета на целевите държавни финансови средства е целесъобразно и е в съответствие със законите на страната.

ОБЩЕСТВЕН СЪВЕТ И ИЗБОР НА НОВ РЕКТОР

Общественият съвет е отговорен за стратегическия контрол върху висшето училище. Той обсъжда и утвърждава предлаганата от Ректора и Академичния състав стратегия за развитие на висшето училище, приема предлагания от Ректора и Академичния състав бизнес план, приема годишните отчети на Ректора. Годишните отчети се обсъждат и от Общото събрание на висшето училище, както е посочено по-горе, като там се съобщават и препоръките и заключенията на Обществения съвет по тези документи.

Общественият съвет е в следния състав: трима научно разпознаваеми професори от академичния състав на висшето училище, определени от Академичния съвет, двама професори, определени от Председателя на Българската академия на науките, един представител, определен в Комисията за наука и образование към Народното събрание, един представител, определен от Министъра на образованието и науката и двама представители, обсъдени в Общинския съвет и предложени от Кмета на общината, където се намира висшето училище. Този девет-членен съвет се председателства от професор от състава на висшето училище; заместник-председател е лице вън от академичния състав на висшето училище.

            Как изглеждат годишните отчети на този съвет, върху примера на Университета в Хамбург, може да се види тук:

<https://www.uni-hamburg.de/uhh/organisation/gremien/hochschulrat/ge49.pdf>

<https://www.uni-hamburg.de/uhh/organisation/gremien/hochschulrat/ge50.pdf>

<https://www.uni-hamburg.de/uhh/organisation/gremien/hochschulrat/ge51.pdf>

Главната задача на Обществения съвет е да предложи *новия ректор* на висшето училище. Това трябва да стане примерно два месеца преди приключване на мандата на ректора на висшето училище. Предлагат се двама професори от една и съща научна област от академичния състав на висшето училище или вън от него (от друго висше училище в страната или чужбина). Примерно, ако ректорът, чийто мандат изтича, е от природните науки, то направените предложения трябва да бъдат за професори от обществените и хуманитарните науки.

ИЗБОР И НАЗНАЧАВАНЕ НА НОВИЯ РЕКТОР

Има още една организационна университетска структура, която е само с едно задължение – да избере с абсолютно мнозинство (2/3 от състава) новия ректор. Тази структура е *Събрание на научно доказалите се университетски професори*. (При нашите условия се очаква, че това не са всички академични лица, които заемат академичната длъжност „професор“). А  в това събрание ще  членуват само професори, защото се знае, че „ректорът е първи между равните“, т.е. нормално е само „равните“ да избират „първия“.

Вече съществува обективна възможност да се провери дали едно академично лице има или няма международна научна разпознаваемост. Вторични литературни източници, където се извършва рефериране и индексиране на първични научни списания и книги, приети за тази цел след инспекция по научни и издателски критерии, дават такава информация. Проверката се прави безотказно и бързо и тези източници са три: Thomson Reuters (Web of Science) (САЩ), Elsevier (SCOPUS) (Европейски съюз) и Google Scholar Citations (Международен вторичен литературен източник).

            Вече са въведени около 70 наукометрични индикатора. Нито един от тях не дава информация за значимостта на дадено научно изследване и получените в него нови научни резултати. Има, обаче, поне два индикатора, която могат да се използват за целите на индивидуалната научна преценка – индексът на Хирш, h, индексът 10, i-10. Числото h дава броят на публикациите на даден автор, всяка от която е цитирана от други автори поне h пъти; числото i-10 дава броят на публикациите на даден автор, всяка от която е цитирана 10 или повече пъти. От тези дефиниции следва, че числените стойност на тези показатели доказват международната научна разпознаваемост на хората, имащи научна дейност. Абсурдно е да има професори, без значение каква е научната област, в която се проявяват, с h=0 или i-10=0. Това означава, че международната научна общност не разпознава тези хора като свои членове. Проблем на България е наличието на голям брой  академични лица с такива „нулеви“ показатели. Впрочем тяхното масирано присъствие в българските университети, особено в обществените и хуманитарните науки, е причината българските висши училища да не присъстват в световните университетски класации.

И така предложенията за нов ректор от *Обществения съвет* се внасят в *Събранието на професорите*, където се провежда таен избор. Резултатите от избора постъпват в Министерството на образованието и науката. Министърът на образованието и науката назначава новия ректор. Назначаването на Ректора от Министъра не е новост. За българското висше образование тази практика е продължила десетилетия съгласно Отдел Е на Закона за народното просвещение. При големи нередности във функционирането на висшето училище и нарушаване на обществения интерес Министърът на образованието и науката има правото (и задължението) да отстрани ректора. Тогава управлението на висшето училище се поема от Проректора със задължението в месец и половина срок да се проведе нов избор.